text: Borgmestre bejler til nyt slagteri
  25 marts 2011 kl. 09.33
  Borgmestre står nu i kø for at gøre deres kommune lækker for Danish Crown, der vil bygge et nyt, moderne slagteri i Jylland syd for Limfjorden.
  En af dem er borgmester Ib Kristensen (V) fra Billund Kommune, der mistede slagteriet i Grindsted, som blev lukket i 2006.
  - Vi har traditionelt haft et rigtig godt samarbejde med Danish Crown om slagteriet i Grindsted, og vi er naturligvis med blandt de mange kommuner, der gerne vil have det nye kreaturslagteri, siger borgmesteren til Billund Ugeavis.
  
  Gamle slagterier i farezonen
  Borgmestrene i Kolding og Esbjerg vil også komme med et tilbud til Danish Crown.
  - Det vil betyde rigtigt meget for kommunen, for i de senere år har en del virksomheder outsourcet til udlandet, og det vil være godt med nogle arbejdspladser for ufaglærte, siger Esbjerg-borgmester Johnny Søtrup (V) til P4 Esbjerg.
  Det nye slagteri bringer de gamle kreaturslagterier i Tønder og Holstebro samt udbeningsafdelingerne i Skjern og Fårvang i farezonen for lukning.
  